b'\n_START_ARTICLE_\nPip\xc3\xad I d\'Aquit\xc3\xa0nia\n_START_SECTION_\nCo-govern amb el seu pare\n_START_PARAGRAPH_\nL\'agost de 817, el seu pare Llu\xc3\xads el Piet\xc3\xb3s, durant el seu regnat com a emperador, va incorporar els seus fills adults Lotari, Pip\xc3\xad i Llu\xc3\xads al govern. Va assignar a cada un dels seus fills un regne dins l\'Imperi. Pip\xc3\xad va rebre Aquit\xc3\xa0nia que havia estat el sub-regne del mateix Llu\xc3\xads en temps de Carlemany, per\xc3\xb2 l\'any 820 Llu\xc3\xads es va tornar a casar, amb Judit de Baviera, amb qui el 823 tindria un fill. El naixement d\'aquest nou fill, de nom Carles, va acabar amb els pactes establerts a l\'Ordenatio Imperii, ja que els intents del seu pare Llu\xc3\xads de deixar part de l\'her\xc3\xa8ncia al seu nou fill van topar amb l\'oposici\xc3\xb3 dels tres fills de la primera esposa. Finalment, el 829 Llu\xc3\xads va donar Alemanya a Carles, disminuint significativament la porci\xc3\xb3 que havia estat assignada al seu hereu Lotari.\n_START_SECTION_\nPrimera guerra civil\n_START_PARAGRAPH_\nAmb el suport dels seus germans, Lotari va acusar Judit d\'haver com\xc3\xa8s adulteri amb el comte de Barcelona Bernat de Septim\xc3\xa0nia, i a Carles de ser un fill bastard._NEWLINE_Pip\xc3\xad es va rebel\xc2\xb7lar l\'any 830, instigat per Vala de Corbie, conseller de son germ\xc3\xa0 Lotari. Amb un ex\xc3\xa8rcit de gascons es va encaminar cap a Par\xc3\xads, amb l\'ajut dels neustrians._NEWLINE_Quan Llu\xc3\xads tornava d\'una campanya a Bretanya, es va trobar el seu imperi enmig d\'una guerra civil i va ser capturat per Pip\xc3\xad prop de Compi\xc3\xa8gne._NEWLINE_Pip\xc3\xad d\'Aquit\xc3\xa0nia i Llu\xc3\xads el Germ\xc3\xa0nic havien empresonat a la seva segona esposa Judit a Poitiers, i Bernat de Septim\xc3\xa0nia havia hagut de fugir a Barcelona. No obstant aix\xc3\xb2, la rebel\xc2\xb7li\xc3\xb3 es va aturar.\n_START_SECTION_\nSegona guerra civil\n_START_PARAGRAPH_\nA la dieta de Thionville de la tardor del 831 estaven presents els seus germans Lotari I i Llu\xc3\xads de Baviera; Pip\xc3\xad I d\'Aquit\xc3\xa0nia va excusar amb diversos motius la seva assist\xc3\xa8ncia tot i les ordres directes de l\'emperador, per\xc3\xb2 finalment, sota ordre paterna, es va haver de presentar el desembre a Aquisgr\xc3\xa0 on estava Llu\xc3\xads el Piet\xc3\xb3s; aquest el va amonestar i li va ordenar de restar al seu costat i no absentar-se sense el seu perm\xc3\xads, el que era una mena d\'arrest. Per\xc3\xb2 despr\xc3\xa9s de les festes de Nadal Pip\xc3\xad es va evadir el dia dels sants Innocents (28 de desembre del 831) sortint de nit cap a Aquit\xc3\xa0nia, acompanyat dels senyors que li eren m\xc3\xa9s afectes. Hi va haver fins i tot una mena de lligam secret amb Bernat de Septim\xc3\xa0nia, que al seu torn estava descontent per no haver estat restablert en la seva posici\xc3\xb3 a la cort._NEWLINE_Berenguer, comte de Tolosa i conseller de Pip\xc3\xad, li va aconsellar de no revoltar-se per\xc3\xb2 Bernat de Septim\xc3\xa0nia el va instigar. A principis del 832, Llu\xc3\xads el Piet\xc3\xb3s va convocar una dieta a Orleans per discutir els m\xc3\xa8todes de restablir a Pip\xc3\xad en l\'obedi\xc3\xa8ncia. Lotari i Pip\xc3\xad i foren cridats, per\xc3\xb2 Llu\xc3\xads va donar suport al seu germ\xc3\xa0 i no hi va anar; aspirava a la part de Germ\xc3\xa0nia destinada al seu germanastre Carles el Calb. Llu\xc3\xads el Piet\xc3\xb3s va iniciar la campanya contra els seus fills rebels. Berenguer, lleial a l\'emperador, va entrar als dominis de Bernat, apoderant-se d\'alguns d\'ells, amb seguretat el Rossell\xc3\xb3 (amb el Vallespir), probablement tamb\xc3\xa9 Ras\xc3\xa8s i el Conflent. El 2 de febrer del 832 Berenguer ja era a Elna._NEWLINE_Llu\xc3\xads el Piet\xc3\xb3s es va dirigir cap a Aquit\xc3\xa0nia per a reprimir la revolta, per\xc3\xb2 la insurrecci\xc3\xb3 de son fill Llu\xc3\xads a Baviera el va apartar d\'aquesta empresa. Llu\xc3\xads no va aconseguir suport de la noblesa de Germ\xc3\xa0nia i els soldats es van declarar per l\'emperador, havent de retirar-se i sotmetre\'s. Acabada la seva tasca a Germ\xc3\xa0nia, Llu\xc3\xads el Piet\xc3\xb3s va anar a Orleans on el setembre va convocar una dieta a la que va cridar a Pip\xc3\xad; aquest es sentia molt culpable i no va gosar presentar-se; va fer veure que hi anava per\xc3\xb2 va marxar d\'un costat a l\'altre sense arribar a Orleans i l\'emperador va decidir anar a buscar-lo a Aquit\xc3\xa0nia i es va dirigir cap al palau de Joac (Jocundiacum), a la vora de Llemotges. Pip\xc3\xad, veient que no podia escapar a la persecuci\xc3\xb3 del seu pare, es va anar a tirar als seus peus i li va demanar perd\xc3\xb3 que l\'emperador li va concedir. Va fer una assemblea a Joac on l\'emperador va presentar els retrets corresponents a Pip\xc3\xad; per assegurar la seva fidelitat li va ordenar marxar a Tr\xc3\xa8veris amb la seva esposa i els seus fills, i li va prohibir sortir de la ciutat fins a nova ordre; tamb\xc3\xa9 va haver de donar testimoni de la seva submissi\xc3\xb3._NEWLINE_El 4 d\'octubre Llu\xc3\xads el Piet\xc3\xb3s encara era a Joac segons una carta d\'aquesta data, emesa "al lloc de Juvenciacum" per la qual donava el poble de Fontaines a la di\xc3\xb2cesi de Tolosa, dependent del seu domini, a un dels seus vassalls de nom Adalbert, amb el perm\xc3\xads de posseir-lo en propietat i de disposar com volgu\xc3\xa9s. Aix\xc3\xb2 demostraria que el regne d\'Aquit\xc3\xa0nia li havia estat confiscat a Pip\xc3\xad doncs Llu\xc3\xads el Piet\xc3\xb3s hi exercia l\'autoritat reial. No est\xc3\xa0 clar si fou a la mateixa assemblea quan en fou desposse\xc3\xaft o b\xc3\xa9 uns dies despr\xc3\xa9s quan Pip\xc3\xad, que havia fingit obeir i marxar a Tr\xc3\xa8veris, es va dirigir a Dou\xc3\xa9 a l\'Anjou (Fran\xc3\xa7a), amb una escorta, i a la nit es va fer segrestar pels seus propis servidors, restant a Aquit\xc3\xa0nia anant d\'un lloc a l\'altre; aix\xc3\xb2 hauria irritat a l\'emperador que l\'hauria desposse\xc3\xaft. Llu\xc3\xads el Piet\xc3\xb3s va restar a Aquit\xc3\xa0nia unes setmanes i finalment va entregar el regne al seu fill de 9 anys Carles el Calb del qui va rebre el jurament de fidelitat junt amb el dels principals senyors del pa\xc3\xads. El Piet\xc3\xb3s va fer un darrer intent de sotmetre a Pip\xc3\xad i va convocar una assemblea dins Aquit\xc3\xa0nia, el dia de Sant Mart\xc3\xad (11 de novembre) a la qual el va cridar. Per\xc3\xb2 Pip\xc3\xad, rebel i obstinat, va refusar anar-hi i encara va fustigar a les tropes del seu pare, que unit a les pluges extremament abundants d\'aquella tardor seguides d\'un fred rigor\xc3\xb3s a l\'inici de l\'hivern va obligar l\'emperador a despatxar el seu ex\xc3\xa8rcit i se\'n va anar al palau de Rest, a l\'Anjou, a la riba del Loire, i despr\xc3\xa9s a le Mans, on va passar les festes de Nadal fins que al comen\xc3\xa7ament del 833 va anar cap a Aquisgr\xc3\xa0._NEWLINE_La revolta de Pip\xc3\xad va arrossegar als seus dos germans Lotari I i Llu\xc3\xads de Baviera. Durant l\'hivern (principis del 833) els tres pr\xc3\xadnceps van ajustar una alian\xc3\xa7a contra el seu pare al qui atribu\xc3\xafen el desig de desheretar-los contra el jurament que havia fet el 817. El tres rebels van cridar els seus partidaris que estaven desterrats i van intentar revoltar als pobles al seu favor. Al front del rebels es va posar Matfred d\'Orleans mentre el bisbe Eb\xc3\xb3 de Reims quedava com a principal conseller de Lotari. Llu\xc3\xads el Piet\xc3\xb3s va reunir un ex\xc3\xa8rcit lleial a Worms al comen\xc3\xa7ament de la Quaresma i va marxar contra els rebels que s\'havien reunit a Als\xc3\xa0cia entre Estrasburg i Basilea, prop de Colmar, en un lloc anomenat Rotfelth (que vol dir "Camp Roig"), situat entre Brisach i el riu Ell, despr\xc3\xa9s conegut com a "Camp de la Mentida" o Lugenfeld i avui dia Rotleube. Lotari havia aconseguit el suport del papa Gregori IV que el va seguir des d\'It\xc3\xa0lia amb tota la cort romana amb el pretext de mediar sobre la pau dins la fam\xc3\xadlia reial. Llu\xc3\xads el Piet\xc3\xb3s va intentar primer, com habitualment, la via de la negociaci\xc3\xb3 i va enviar delegats per convidar-los a sotmetre\'s i subjectar-se a la seva clem\xc3\xa8ncia; per\xc3\xb2 tot fou in\xc3\xbatil; tamb\xc3\xa9 va enviar delegats al papa per queixar-se que despr\xc3\xa9s de la seva arribada no l\'havia anat a trobar i de protegir els rebels. Els bisbes lleials a Llu\xc3\xads ja s\'havien declarat contra el papa despr\xc3\xa9s de c\xc3\xb3rrer el rumor que els volia excomunicar incloent a l\'emperador mateix si no restitu\xc3\xafa en els seus drets a Lotari, i de com\xc3\xba acord es van avan\xc3\xa7ar i el van excomunicar per arrogar-se facultats que els c\xc3\xa0nons no li concedien i van amena\xc3\xa7ar amb la seva deposici\xc3\xb3 per haver anat a l\'imperi sense haver estat cridat. Els tres pr\xc3\xadnceps rebels van contestar al pare ferma per\xc3\xb2 respectuosament: ells no havien fet cap falta doncs la iniciativa havia sorgit del pare quan els havia desheretat a inst\xc3\xa0ncia de certes persones de les que seguia f\xc3\xa0cilment els mals consells i que no feia cap intent de conservar la pau restablint la partici\xc3\xb3 del 817, ja que les posteriors eren sempre massa favorables a Judit de Baviera i els seus interessos, i que aquesta emperadriu tenia massa ascendent sobre l\'emperador i el dominava impedint-li desheretar a Carles (futur Carles el Calb). _NEWLINE_Els dos ex\xc3\xa8rcits esperaven el senyal per l\'enfrontament quan l\'emperador fou avisat de l\'arribada de Gregori IV al seu campament; el papa fou rebut fredament i els sos homes van tenir una entrevista curta; Gregori va restar llavors al campament i va seguir negociant i va comen\xc3\xa7ar a influir en Llu\xc3\xads al qui segons alguns va conv\xc3\xa8ncer de ser designat \xc3\xa0rbitre en el conflicte (segons altres es va retirar sense aconseguir res positiu); en aquesta condici\xc3\xb3 va retornar al campament de Lotari que no podia acceptar amb honor les condicions de pau que oferia el seu pare. El cert \xc3\xa9s que durant el temps que Lotari i Gregori van negociar els tres pr\xc3\xadnceps van aconseguir guanyar a la seva causa molts dels senyors, b\xc3\xa9 per regals o per promeses; la nit despr\xc3\xa9s de l\'entrevista els senyors guanyats pels pr\xc3\xadnceps van desertar amb la seva gent i l\'endem\xc3\xa0 Llu\xc3\xads el Piet\xc3\xb3s es va trobar gaireb\xc3\xa9 sol fora dels prelats i senyors sempre lleials als que per salvar la vida el mateix emperador va aconsellar retirar-se al campament de Lotari o fugir, opci\xc3\xb3 aquesta darrera triada per la major part._NEWLINE_Llu\xc3\xads va enviar emissaris als seus fills demanant que li fos evitat el deshonor de ser portat al campament rival pels soldats i els pr\xc3\xadnceps li van comunicar que an\xc3\xa9s al seu campament i ells el rebrien amb tot l\'honor i respecte deguts. Aix\xc3\xad ho va fer Llu\xc3\xads el Piet\xc3\xb3s: en acostar-se els tres fills van baixar del cavall i el van anar a saludar; l\'emperador els va abra\xc3\xa7ar i hi va parlar algun temps; els va recordar la seva paraula sobre l\'emperadriu i el jove Carles, el seu germanastre i li van prometre que no els farien res i altres promeses que els va demanar. Condu\xc3\xaft Llu\xc3\xads amb el seu fill Carles a la tenda de Lotari I, Judit fou portada a la tenda de Llu\xc3\xads de Baviera. Les promeses no es van mantenir i Judit fou enviada a l\'exili al convent de Tortona a Llombardia._NEWLINE_Lotari va convocar una assemblea en qu\xc3\xa8 l\'imperi fou declarat vacant i ell mateix fou proclamat emperador (oficialment se li va oferir el c\xc3\xa0rrec que va acceptar). Els tres pr\xc3\xadnceps van procedir a un nou repartiment de la monarquia conforme a la partici\xc3\xb3 del 817 i cadascun va rebre el jurament dels senyors que esdevindrien els seus s\xc3\xbabdits segons la nova partici\xc3\xb3 i que estaven presents al lloc. Despr\xc3\xa9s d\'aix\xc3\xb2 es van separar. Pip\xc3\xad va retornar a Aquit\xc3\xa0nia (Pip\xc3\xad va ser restaurat al seu anterior estatus de rei), Llu\xc3\xads a Baviera i el papa a Roma. Lotari es va dirigir a Fran\xc3\xa7a amb el seu pare que fou condu\xc3\xaft sota una forta gu\xc3\xa0rdia, igual que el jove pr\xc3\xadncep Carles i en arribar a Soissons Llu\xc3\xads el Piet\xc3\xb3s fou tancat al monestir de Saint-M\xc3\xa9dard, on li fou prohibida qualsevol visita; Carles fou enviat a l\'abadia de Pr\xc3\xbcm a la di\xc3\xb2cesi de Tr\xc3\xa8veris. _NEWLINE_Per l\'1 d\'octubre del 833 Lotari va convocar una dieta general a Compi\xc3\xa8gne que el va ratificar com emperador i a la que va fer assistir al seu pare per utilitzar-lo en els seus designis. En aquesta assemblea va exigir un jurament de fidelitat dels prelats i senyors que hi van assistir, perqu\xc3\xa8 sospitava que alguns eren fidels secretament al seu pare._NEWLINE_Lotari se\'n va anar a Aquisgr\xc3\xa0 on va arribar el 29 de novembre, amb idea de passar-hi l\'hivern. Llavors va fer anar a la cort al seu pare del qui malfiava. Per\xc3\xb2 mentre les disposicions ignominioses adoptades envers Llu\xc3\xads a l\'assemblea van ser conegudes per Pip\xc3\xad i Llu\xc3\xads que altre cop es van girar contra el seu germ\xc3\xa0 doncs consideraven que s\'apoderava de massa poder sense participaci\xc3\xb3 dels altres germans. Tamb\xc3\xa9 els prelats que havien participat en l\'assemblea de Compiegne van comen\xc3\xa7ar a vacil\xc2\xb7lar i alguns van fer p\xc3\xbablic el seu penediment; el poble va comen\xc3\xa7ar a murmurar i es van produir assemblees secretes de senyors de Germ\xc3\xa0nia, Aquit\xc3\xa0nia i Borgonya on es va discutir sobre com alliberar Lotari de mans del seu fill. El duc Bernat de Septim\xc3\xa0nia que vivia retirat a Borgonya a les terres familiars, con enemic declarat de Lotari i amb l\'esperan\xc3\xa7a de recuperar els seus honors es va unir al comte Guar\xc3\xad un dels m\xc3\xa9s grans senyors de Borgonya i junts van treballar per aconseguir la lleialtat dels senyors del regne borgony\xc3\xb3, formant una lliga en favor de Llu\xc3\xads el Piet\xc3\xb3s. Al mateix temps Bernat va enviar missatgers a Pip\xc3\xad I d\'Aquit\xc3\xa0nia, el seu amic, per convindre la manera d\'actuar per restablir al Piet\xc3\xb3s. El rei Llu\xc3\xads de Baviera va marxar amb el seu ex\xc3\xa8rcit cap a Frankfurt on va enviar missatgers al seu germ\xc3\xa0 Lotari demanant que el pare fos tractat amb m\xc3\xa9s humanitat, per\xc3\xb2 aquestes protestes no van tenir efecte. Llavors Llu\xc3\xads es va acostar amb les seves tropes a Aquisgr\xc3\xa0 mentre Pip\xc3\xad preparava les seves tamb\xc3\xa9 per avan\xc3\xa7ar i unir-se al seu germ\xc3\xa0 petit. Lotari, assabentat, va fer venir al jove Carles de l\'abadia de Pr\xc3\xbcm i el va mantenir al mateix lloc que al pare i deposat emperador, sent portats primer a Compi\xc3\xa8gne, i despr\xc3\xa9s cap a Par\xc3\xads on considerava que la nobles li era m\xc3\xa9s lleial que en cap altre lloc i a l\'espera de l\'arribada de les seves tropes a les que ja havia mobilitzat. _NEWLINE_En arribar a Par\xc3\xads va saber que els comtes Egebard i Guillem (el seu escuder), amb altres senyors, havien decidit atacar-lo i arrabassar-li l\'emperador. Per\xc3\xb2 Llu\xc3\xads el Piet\xc3\xb3s els va dissuadir en benefici de la pau i va aconsellar no fer res precipitat. Mentre Pip\xc3\xad havia arribat ja a la vora del Sena amb l\'ex\xc3\xa8rcit d\'Aquit\xc3\xa0nia per\xc3\xb2 no podia travessar el riu perqu\xc3\xa8 Lotari ja havia ordenat confiscar totes les barques i una inundaci\xc3\xb3 extraordin\xc3\xa0ria s\'havia emportat els ponts; al mateix temps Bernat i Guar\xc3\xad van arribar a l\'inici de la quaresma amb les tropes borgonyones fins a la vora del Marne; el fred encara era rigor\xc3\xb3s i les forces es van haver d\'aturar a Bonn\xc5\x93il (Bongilo). Poc despr\xc3\xa9s, el dissabte de la primera setmana de quaresma (26 de febrer) els dos senyors van enviar uns missatgers a Lotari, l\'abat Rebald i el comte Gaucelm (ex comte, germ\xc3\xa0 de Bernat) per demanar l\'alliberament de l\'emperador i el van advertir que si el deixava en les seves mans de bon grau, ells farien la pau i obtindrien la gr\xc3\xa0cia per Lotari, per\xc3\xb2 si no haurien d\'utilitzar la for\xc3\xa7a; Lotari va contestar que era el m\xc3\xa9s sensible de tots a qualsevol cosa en benefici del pare i que els senyors que l\'acusaven havien estat abans els primers de trair l\'emperador i entregar-lo a les seves mans; al\xc2\xb7legava que la seva deposici\xc3\xb3 havia estat can\xc3\xb2nica pel judici dels bisbes; a m\xc3\xa9s deia que la diputaci\xc3\xb3 no era prou nombrosa i reclamava almenys dos abats i dos comtes, entre els quals hi hauria d\'haver Od\xc3\xb3 d\'Orleans, cos\xc3\xad de Bernat; Lotari tractava de guanyar temps per poder-se retirar i posar-se a cobert de l\'ex\xc3\xa8rcit de Germ\xc3\xa0nia que condu\xc3\xaft pel rei de Baviera avan\xc3\xa7ava a bon ritme, i de l\'ex\xc3\xa8rcit aquit\xc3\xa0 que amb el borgony\xc3\xb3 el podien rodejar. Lotari va deixar el seu pare i el germanastre Carles a l\'abadia de Saint-Denis, i el darrer dia de febrer va marxar acompanyat nom\xc3\xa9s d\'alguns senyors que van voler seguir la seva sort, cap a Borgonya, arribant a Vienne on va intentar sostenir-se i va reunir totes les tropes que va poder. Entre els que el van seguir Bartomeu de Narbona i Salom\xc3\xb3 bisbes d\'Elna. El 7 d\'abril va donar una carta a favor de l\'esgl\xc3\xa9sia d\'Elna datada a Clunac que podria ser Cluny a Borgonya. _NEWLINE_Just retirar-se Lotari que els senyors que havien restat a Saint-Den\xc3\xads amb l\'emperador van decidir que calia que l\'emperador reprengu\xc3\xa9s immediatament les marques de la seva dignitat per\xc3\xb2 Llu\xc3\xads el Piet\xc3\xb3s va decidir demorar-ho fins l\'endem\xc3\xa0 que era diumenge 1 de mar\xc3\xa7. Llavors els bisbes reunits en una esgl\xc3\xa9sia li van retornar les armes i els ornaments reials_NEWLINE_L\'emperador va decidir no perseguir Lotari (contra el parer dels seus cortesans). Va marxar cap a Nanteuil i es va traslladar tot seguit a Quierzy a la riba de l\'Oise on es va reunir amb Pip\xc3\xad i Llu\xc3\xads de Baviera, als que va rebre amb grans mostres d\'afecte i reconeixement; L\'emperador va fer la mateixa acollida als senyors del seu seguici i especialment als de l\'ex\xc3\xa8rcit de Borgonya, i amb tots ells a la meitat de la quaresma va tenir a palau una dieta en la que Pip\xc3\xad for formalment restablert com a rei d\'Aquit\xc3\xa0nia que l\'emperador li havia arrabassat 18 mesos abans. Tamb\xc3\xa9 va restablir en les seves dignitats als diversos senyors que es trobaven a la dieta i havien contribu\xc3\xaft al seu alliberament. Despr\xc3\xa9s de la dieta de Quierzy Pip\xc3\xad va retornar a Aquit\xc3\xa0nia. Llu\xc3\xads el Piet\xc3\xb3s va anar a Aquisgr\xc3\xa0 acompanyat de Llu\xc3\xads de Baviera i del pr\xc3\xadncep Carles; l\'emperadriu Judit de Baviera va arribar poc despr\xc3\xa9s a la capital, alliberada del monestir de Tortona on romania quan es va saber el restabliment del seu marit; el seu marit altre cop va refusar formalment recon\xc3\xa8ixer-la com esposa fins que davant d\'una dieta hagu\xc3\xa9s estat exonerada dels crims de qu\xc3\xa8 havia estat acusada (cosa es devia produir a la seg\xc3\xbcent dieta). Llu\xc3\xads el Piet\xc3\xb3s va mostrar altre cop la seva clem\xc3\xa8ncia amb una amnistia general per tots els qui havien participat en la revolta que li havia costat la p\xc3\xa8rdua temporal del tron._NEWLINE_Mentre Lotari encara disposava de molts seguidors entre els quals Matfred antic comte d\'Orleans i Lambert marqu\xc3\xa8s de Bretanya. Els seus partidaris devastaven la N\xc3\xa8ustria a la dreta del Loire. El comte Od\xc3\xb3 d\'Orleans, del camp imperial, i altres senyors, van fer campanya entre el Loire i el Sena per fer front als atacs de Matfred i Lambert; els dos ex\xc3\xa8rcits es van trobar finalment i Od\xc3\xb3 fou derrotat i mort junt amb el seu germ\xc3\xa0 el comte Guillem de Blois, el comte Guiu del Maine, i altres magnats. Lambert i Matfred no van saber aprofitar la seva vict\xc3\xb2ria i temerosos que Llu\xc3\xads el Piet\xc3\xb3s marx\xc3\xa9s contra ells amb totes les forces i els rodeg\xc3\xa9s, van demanar a Lotari acudir en el seu ajut._NEWLINE_Lotari estava aleshores a Vienne amb les seves tropes i es va dirigir a Ch\xc3\xa2lons-sur-Sa\xc3\xb4ne on li va tancar les portes. Els principals senyors de Borgonya del partit imperial, entre els quals Guar\xc3\xad (probablement el mateix que Guer\xc3\xad de Proven\xc3\xa7a comte de Ma\xc3\xa7on del 825 al 853, comte de M\xc3\xa9montois 832-853, i que despr\xc3\xa9s fou comte de Chalons-sur-Sa\xc3\xb4ne 835-853, i d\'Auxois i d\'Autun i marqu\xc3\xa8s de Borgonya 844-853), Gaucelm, germ\xc3\xa0 de Bernat de Septim\xc3\xa0nia i el got Sanila el seu lloctinent (l\'acusador de Ber\xc3\xa0 el 820) havien arribat abans a aquesta vila i l\'havien fortificat per retardar la marxa de Lotari, qui es va veure obligat a assetjar-la. Lotari la va conquerir en pocs dies i la va lliurar al furor dels soldats que la van incendiar pels quatre costats. Gaucelm, Sanila i un altre senyor de nom Madalelm foren executats sobre el camp. Guer\xc3\xad i altres senyors per salvar la vida van abandonar el partit imperial al darrer moment i van ser perdonats despr\xc3\xa9s de jurar fidelitat a Lotari. Encara insatisfet amb la seva venjan\xc3\xa7a sobre Bernat de Septim\xc3\xa0nia per mitj\xc3\xa0 del seu germ\xc3\xa0 i el seu lloctinent, Lotari va fer agafar a una germana de Bernat de nom Gerberga, que era monja i es trobava aleshores a Chalons, on vivia en retirament i ocupada en tasques religioses (sanctimonialis) la va fer tancar en un bid\xc3\xb3 de fusta com una bruixa i enverinadora, sent tirada al riu Sa\xc3\xb4ne, morint l\xc3\xb2gicament ofegada. _NEWLINE_L\'emperador era llavors a Langres on a mig agost va tenir una dieta a la que estava present Llu\xc3\xads de Baviera amb els seus homes. Informats que Lotari avan\xc3\xa7ava cap a Orleans despr\xc3\xa9s de prendre Chalons, es van posar en campanya i van perseguir al pr\xc3\xadncep, al qui van atrapar finalment al Maine on s\'havia reunit amb els comtes Matfred i Lambert; els dos ex\xc3\xa8rcits estaven en posici\xc3\xb3 de lliurar batalla quan l\'emperador una vegada m\xc3\xa9s va obrir negociacions; no obstant Lotari es va mostrar inflexible i despr\xc3\xa9s de tres dies de converses va refusar la pau i va amena\xc3\xa7ar els enviats de l\'emperador. En aquests tres dies Lotari va intentar atreure al seu camp a la gent de l\'emperador per\xc3\xb2 sense \xc3\xa8xit; al quart dia, a la nit, va decidir aixecar el camp i anar cap a Blois. L\'emperador i el rei de Baviera el van seguir de prop i el van atrapar a la vora del Loire prop del castell de Blois on Pip\xc3\xad d\'Aquit\xc3\xa0nia es va reunir amb el seu pare i germ\xc3\xa0 petit; l\'acompanyava Berenguer de Tolosa i de Septim\xc3\xa0nia i G\xc3\xb2tia, conegut com el Savi per la seva probitat i encert: Lotari va fer intent d\'atacar els imperials per\xc3\xb2 finalment es va abstenir. _NEWLINE_L\'emperador va enviar al campament del seu fill a tres emissaris per demanar la seva submissi\xc3\xb3: Baradadi bisbe de Paderborn, Berenguer de Tolosa i Septim\xc3\xa0nia i el duc Gebehard; els tres van demanar Lotari d\'anar al campament del pare i sotmetre\'s; Lotari va demanar temps per reflexionar i acabaven de marxar quan els va fer cridar per consultar amb ells mateixos sobre qu\xc3\xa8 fer; els enviats van recomanar la submissi\xc3\xb3 perqu\xc3\xa8 l\'emperador estava ben disposat al perd\xc3\xb3. Lotari els va escoltar i es va presentar al campament patern on Llu\xc3\xads el Piet\xc3\xb3s l\'esperava entre Pip\xc3\xad i Llu\xc3\xads de Baviera i molts altres senyors. Lotari es va presentar acompanyat per Hug de Tours el seu sogre i per Matfred d\'Orleans entre altres senyors fidels. Lotari es va tirar als peus del seu pare que li va ordenar aixecar-se; despr\xc3\xa9s va recon\xc3\xa8ixer el seu crim i va demanar perd\xc3\xb3; Llu\xc3\xads va fer un viu retret al seu fill i li va dir que per gr\xc3\xa0cia no li arrabassava el regne d\'It\xc3\xa0lia on l\'ordenava retirar-se i no sortir-ne sense perm\xc3\xads, i li va exigir un nou jurament de fidelitat; l\'emperador va perdonar al mateix temps als seus partidaris i els va permetre conservar els b\xc3\xa9ns despr\xc3\xa9s de rebre el jurament de fidelitat. Despr\xc3\xa9s l\'assemblea fou aixecada i cadascun va retornar al seu territori._NEWLINE_L\'emperador Llu\xc3\xads el Piet\xc3\xb3s despr\xc3\xa9s del seu restabliment i consolidaci\xc3\xb3 va convocar una dieta a Attigny, a finals del 834 (a la festa de sant Mart\xc3\xad l\'11 de novembre) on es van anomenar alguns missi dominici per anar a prov\xc3\xadncies a restablir l\'ordre que havia estat alterat per les cont\xc3\xadnues lluites a l\'imperi entre 830 i 835; un dels mals eren l\'exist\xc3\xa8ncia de bandits que desolaven territoris. Despr\xc3\xa9s d\'aquesta dieta l\'emperador en va convocar una altra a Thionville a comen\xc3\xa7aments del 835. Aquesta fou una assemblea complexa i llarga. Els bisbes (hi havia presentes 8 arquebisbes i 35 bisbes entre els quals Cristi\xc3\xa0 de Nimes i Sisebut d\'Urgell) van examinar la conducta dels seus col\xc2\xb7legues partidaris de Lotari: Ebles o Eb\xc3\xb3 de Reims fou deposat de la seva seu; els bisbes Agobard de Li\xc3\xb3 i Bernat de Viena que no van compar\xc3\xa8ixer despr\xc3\xa9s de ser citats, van ser condemnats per contum\xc3\xa0cia i les seus declarades vacants. En aquesta dieta es va establir el nou repartiment del regne per la qual Lotari I rebia nom\xc3\xa9s It\xc3\xa0lia, Pip\xc3\xad i Llu\xc3\xads de Baviera van augmentar la part que els hi havia pertocat el 817 i aix\xc3\xad Pip\xc3\xad va rebre el territori entre el Loire i el Somme i una part de Borgonya, i Llu\xc3\xads la resta de N\xc3\xa8ustria i una part d\'Austr\xc3\xa0sia i Germ\xc3\xa0nia, i a Carles (el Calb) li fou assignada Su\xc3\xa0bia, la resta d\'Austr\xc3\xa0sia i de Borgonya, Proven\xc3\xa7a i G\xc3\xb2tia i Septim\xc3\xa0nia. L\'emperador es va reservar de per vida l\'autoritat suprema i no en va designar cap com a successor en el t\xc3\xadtol imperial per evitar gelosies. Es va reservar el dret d\'augmentar o disminuir les parts de cadascun segons el futur comportament. Acabada la dieta els participants clergues van retornar als seus llocs d\'origen i els senyors que hi havien assistit van anar a Metz on l\'emperador es va fer coronar altra vegada el primer diumenge de quaresma._NEWLINE_L\'emperador va convocar al juny seg\xc3\xbcent una nova dieta a Cr\xc3\xa9mieu (Stramiacum), al Lion\xc3\xa8s, pel mes de juny, a la que van assistir Llu\xc3\xads de Baviera i Pip\xc3\xad I d\'Aquit\xc3\xa0nia aix\xc3\xad com un gran nombre de delegats de Septim\xc3\xa0nia i G\xc3\xb2tia. El tema principal de la reuni\xc3\xb3 era la restituci\xc3\xb3 dels honors de Bernat de Septim\xc3\xa0nia, que aquest reclamava i al\xc2\xb7legava que la seva fam\xc3\xadlia havia pagat un preu en sang per la defensa de l\'emperador; per\xc3\xb2 Berenguer de Tolosa, que tenia els honors, havia estat un lleial incondicional de l\'emperador, tenia el suport popular, i era preferit per Llu\xc3\xads de Baviera i segurament per Pip\xc3\xad; el conflicte s\'havia traslladat als senyors, dividits en dos b\xc3\xa0ndols, i al poble, i era complex, per\xc3\xb2 es va resoldre sol; mentre Berenguer anava a l\'assemblea va morir sobtadament i aix\xc3\xad Bernat va poder ser restablert sense problema tant a Septim\xc3\xa0nia i G\xc3\xb2tia com al comtat i ducat de Tolosa. No obstant davant les queixes dels partidaris de Berenguer pel mal govern de Bernat l\'emperador va enviar dos missi dominici per estudiar els conflictes i assegurar la tranquil\xc2\xb7litat a les fronteres. Acabada la reuni\xc3\xb3 Pip\xc3\xad i Llu\xc3\xads de Baviera van retornar als seus estats, i Llu\xc3\xads va anar a Aquisgr\xc3\xa0 amb la idea d\'anar despr\xc3\xa9s a Fr\xc3\xadsia on la seva pres\xc3\xa8ncia era necess\xc3\xa0ria davant els atacs normands. _NEWLINE_L\'emperadriu Judit es va comen\xc3\xa7ar a adonar que la salut del seu marit ja no era bona, i patia perqu\xc3\xa8 a la seva mort el seu fill Carles es trobaria sense suports a la merc\xc3\xa8 dels seus germanastres interessats a excloure\'l, i va fer tot el possible per atreure a Lotari I al seu partit i el va defensar tant com va poder davant l\'emperador que va acabar enviant missatgers al pr\xc3\xadncep buscant la reconciliaci\xc3\xb3. Les negociacions van durar entre la dieta de Cr\xc3\xa9mieu i el final d\'any (835); despr\xc3\xa9s de Nadal l\'emperador va enviar nous ambaixadors amb instruccions per demanar a Lotari d\'enviar alguns dels seus consellers per a poder concloure els acords definitius. Esperant l\'arribada dels delegats de Lotari l\'emperador va celebrar dieta a Aquisgr\xc3\xa0 el dia de la Purificaci\xc3\xb3 de Maria o de la Candelera (2 de febrer del 836). Els bisbes presents van dirigir un escrit dividit en tres llibres pel qual demanaven a Pip\xc3\xad de restituir els b\xc3\xa9ns usurpats pels senyors del regne a l\'esgl\xc3\xa9sia a Aquit\xc3\xa0nia; Pip\xc3\xad estava llavors a Aquit\xc3\xa0nia on al mateix celebrava la dieta del seu regne i va rebre la not\xc3\xadcia que la dieta va prometre complir. L\'emperador va ordenar el mateix a Septim\xc3\xa0nia on va enviar dos missi dominici per fer complir la seva decisi\xc3\xb3. _NEWLINE_Quan els enviats de Lotari van arribar a Thionville s\'estava celebrant una segona dieta convocada per l\'emperador despr\xc3\xa9s de la Pasqua. Entre els delegats el principal era Vala de Corbie que va excusar a Lotari a causa d\'una malaltia (unes febres). Es va concloure la pau i Judit va perdonar oficialment a Lotari sobre el que havia guanyat for\xc3\xa7a influ\xc3\xa8ncia. L\'emperador comptant amb la sinceritat del pr\xc3\xadncep, va transmetre el seu afecte i els desitjos d\'una propera recuperaci\xc3\xb3 i el va convidar a anar a Worms a la dieta de meitat de setembre. Per\xc3\xb2 Lotari fou afectat altre cop per les febres i no hi va poder anar. Si que van estar presents a Worms Pip\xc3\xad d\'Aquit\xc3\xa0nia i Llu\xc3\xads de Baviera amb les seves tropes per\xc3\xb2 el primer va haver de retornar aviat degut a disturbis produ\xc3\xafts al seu regne. En aquesta assemblea l\'emperador va restaurar a Agobard a la seva de Li\xc3\xb3 aix\xc3\xad com als altres bisbes partidaris del pr\xc3\xadncep, especialment Eb\xc3\xb3 de Reims. D\'altra banda l\'epid\xc3\xa8mia que hi havia a It\xc3\xa0lia i que havia tingut un cert temps emmalaltit a Lotari, va matar a molts dels m\xc3\xa9s fidels col\xc2\xb7laboradors de Lotari que va quedar en una posici\xc3\xb3 m\xc3\xa9s d\xc3\xa8bil. _NEWLINE_Diversos conflictes van apar\xc3\xa8ixer aviat entre Llu\xc3\xads el Piet\xc3\xb3s i Lotari i el primer, conven\xc3\xa7ut que el seu fill no actuava de bona fe, despr\xc3\xa9s de la dieta que va fer a Thionville al mes de maig del 837, va decidir passar a It\xc3\xa0lia per imposar a Lotari els seus deures i va cridar a Pip\xc3\xad i a Llu\xc3\xads de Baviera per acompanyar-lo, per\xc3\xb2 les not\xc3\xadcies dels atacs dels normands a les costes del nord de Fran\xc3\xa7a el van obligar a abandonar el projecte i va anar a Nimega per reprimir els atacs. Lotari per la seva banda, lluny d\'obeir el seu pare que li havia ordenat restituir diversos ben usurpats a esgl\xc3\xa9sies, i especialment a la de Roma, va fer arrestar als enviats de l\'emperador al Papa i va fer fortificar els Alps per impedir als imperials entrar a It\xc3\xa0lia.\n_START_SECTION_\nTercera guerra civil\n_START_PARAGRAPH_\nL\'hivern del 837 Llu\xc3\xads el Piet\xc3\xb3s va celebrar una nova dieta a Aquisgr\xc3\xa0 a la que va convidar als seus fills. Pip\xc3\xad no hi va anar per\xc3\xb2 va enviar delegats; Llu\xc3\xads de Baviera hi va assistir personalment. L\'emperador, segurament a petici\xc3\xb3 de Judit de Baviera, va decidir un nou repartiment en qu\xc3\xa8 Carles incrementava la seva part a costa de Pip\xc3\xad i Llu\xc3\xads assignat en el repartiment de Thionville del 835, especialment la N\xc3\xa8ustria entre el Meuse i el Sena i entre el Sena i el Somme (aquests territoris eren de Pip\xc3\xad). Carles va rebre el jurament dels seus futurs vassalls presents a l\'assemblea._NEWLINE_Llu\xc3\xads de Baviera i els delegats de Pip\xc3\xad I d\'Aquit\xc3\xa0nia no va gosar a oposar-se per\xc3\xb2 acabada la reuni\xc3\xb3 Llu\xc3\xads va retornar a Baviera i va mostrar el seu enuig, i es va posar en contacte amb Lotari I al que va demanar una entrevista. Aquesta es va fer a la quaresma del 838 al Trent\xc3\xad (Trentino), per\xc3\xb2 l\'\xc3\xbanic acord a qu\xc3\xa8 es va arribar fou, almenys en aparen\xc3\xa7a, mantenir la lleialtat al pare. L\'emperador es va assabentar de la reuni\xc3\xb3 (tot i que era secreta) i va mobilitzar a les seves forces pel que pogu\xc3\xa9s esdevenir i llavors va cridar a Llu\xc3\xads a passar la Pasqua a la seva cort. Llu\xc3\xads va obeir i es va voler excusar de la confer\xc3\xa8ncia amb el seu germ\xc3\xa0, per\xc3\xb2 el Piet\xc3\xb3s li va arrabassar m\xc3\xa9s territoris que li havien correspost al repartiment del 835 a la Fran\xc3\xa7a oriental i va reunir una dieta a Nimega el mes de juny en qu\xc3\xa8 va formalitzar el nou repartiment; despr\xc3\xa9s va convocar una nova reuni\xc3\xb3 o dieta a Quierzy-sur-Oise per la tardor._NEWLINE_Judit de Baviera havia intentat aconseguir una alian\xc3\xa7a amb Lotari I perqu\xc3\xa8 aquest fou el protector de Carles, per\xc3\xb2 despr\xc3\xa9s d\'un cert \xc3\xa8xit inicial ara donava el seu intent per fracassat i va voler intentar el mateix amb Pip\xc3\xad d\'Aquit\xc3\xa0nia; tamb\xc3\xa9 va obtenir un \xc3\xa8xit notable. Pip\xc3\xad va anar a la dieta de Quierzy-sur-Oise des de Turena on estava. Abans de sortir va concedir estant a Saint-Martin en Campagne, el 3 de setembre del [838], un diploma a Agila, abat de la Grassa, amb la confirmaci\xc3\xb3 dels b\xc3\xa9ns i privilegis concedits pel seu pare l\'emperador a l\'abadia, document en qu\xc3\xa8 s\'esmenta al comte Bell\xc3\xb3 (comte de Carcassona de vers el 790 al 810) i a Guisclafred (comte 810-821), fill de l\'anterior (germ\xc3\xa0 d\'Oliba I, comte 821-837, que no \xc3\xa9s esmentat al document) _NEWLINE_Pip\xc3\xad va arribar a Quierzy el setembre i l\'emperador el va tractar exquisidament; la seva dona Judit ja l\'havia informat que estava ben disposat a ser el protector de Carles. Pip\xc3\xad a petici\xc3\xb3 del pare, va prometre que viuria en pau amb Carles i seria el seu protector, i fins i tot va consentir un nou increment dels territoris assignats a Carles a costa del seu propi territori; en aquest cas el territori afegit al domini de Carles fou el Maine \xc3\xa9s a dir la part de N\xc3\xa8ustria entre el Loire i el Sena. Despr\xc3\xa9s el Piet\xc3\xb3s va donar el cintur\xc3\xb3 militar a Carles que tenia 14 anys i li va posar la corona al cap i el va fer recon\xc3\xa8ixer pels presents; els vassalls del seu futur regne que estaven presents li van jurar fidelitat. Entre el clergat estaven presents a la reuni\xc3\xb3 Bartomeu de Narbona, Esteve de Besiers, Agobard de Li\xc3\xb3, Bernat de Viena i Aigulf de Bourges. A la reuni\xc3\xb3 es van presentar delegats dels gots de Septim\xc3\xa0nia, l\'antic partit de Ber\xc3\xa0 i despr\xc3\xa9s d\'Aiss\xc3\xb3 i Guillem\xc3\xb3, queixant-se del duc Bernat de Septim\xc3\xa0nia, oficialment perqu\xc3\xa8 usurpava b\xc3\xa9ns de l\'esgl\xc3\xa9sia per\xc3\xb2 en realitat aix\xc3\xb2 amagava un enfrontament pol\xc3\xadtic entre un partit defensor de les peculiaritats regionals i un partit imperial centralitzador; els delegats van demanar el manteniment de l\'\xc3\xbas de les seves antigues lleis (avitam eis legem conservarent) i l\'enviament de missi dominici que els fou acordada; com a missi foren designats (a proposta dels propis delegats) Adrevald abat de Flavigny (Borgonya) que havia estat enviat per l\'emperador a una important missi\xc3\xb3 amb el papa Gregori IV l\'any anterior, el comte Bonifaci de Toscana, antic governador de C\xc3\xb2rsega i flagell dels pirates sarra\xc3\xafns a l\'illa, i el comte Donat, que havia estat a Septim\xc3\xa0nia durant la revolta d\'Aiss\xc3\xb3; i devia haver un quart missus eclesi\xc3\xa0stic que no \xc3\xa9s esmentat. Al final de l\'assemblea Llu\xc3\xads el Piet\xc3\xb3s va retornar a Aquisgr\xc3\xa0 i el jove Carles va anar al Maine per prendre possessi\xc3\xb3 d\'aquest territori. Possiblement la prefer\xc3\xa8ncia de Llu\xc3\xads pel seu fill m\xc3\xa9s petit Carles, estava influ\xc3\xafda per la seva esposa Judit que per la seva bellesa exercia un gran domini en les decisions de l\'emperador. Pip\xc3\xad va tornar a Aquit\xc3\xa0nia i va morir a Poitiers el 13 de desembre del 838 sent enterrat a l\'esgl\xc3\xa9sia de la Santa Creu del monestir de Santa Radegunda de la mateixa ciutat. Va c\xc3\xb3rrer el rumor que un cometa aparegut poc abans havia presagiat la seva mort._NEWLINE_Llu\xc3\xads el Piet\xc3\xb3s proclam\xc3\xa0 son fill (i de la seva segona esposa) Carles, com a rei d\'Aquit\xc3\xa0nia. Els aquitans per\xc3\xb2, triaren el fill de Pip\xc3\xad, Pip\xc3\xad II.'